Thomas Adelskov (S), 2009-03-27:
Jeg vil givet fald
så gerne pille en enkelt streg ud eller omformulere den lidt, hvis det var sådan, at vi kunne nå til enighed om det.
Hvorfor vil man så ikke fra Dansk Folkepartis side fortælle os, hvad det er, man kunne tænke sig der blev lavet om, hvorefter vi så laver vi et nyt forslag til vedtagelse og får skabt flertal og sikrer dermed også nogle bedre værktøjer til fagbevægelsen, når det handler om at undgå, at der altså er plattenslagere, der kommer ind, eller at nogle forsøger at udnytte udenlandsk arbejdskraft og dermed underbyde danske lønmodtagere?
Udvidelsen af EU med en række østeuropæiske lande gav i sin tid en række udfordringer for Danmark.
Der var nogle partier, som valgte at bruge en retorik om, at Danmark nu ville blive oversvømmet, og at stort set alle danske lønmodtageres job vil blive overtaget af billig østeuropæisk arbejdskraft.
En række andre partier i Folketinget, regeringspartierne, De Radikale, Socialdemokraterne og SF, tog derimod udfordringen op og valgte klogeligt at indgå en østaftale, som havde det klare formål at give fagbevægelsen og arbejdsmarkedets parter en række værktøjer og redskaber, sådan at de kunne forberede sig på de mange nye østeuropæiske lande og de udfordringer, som de østeuropæiske lønmodtagere på det danske arbejdsmarked ville betyde.
Der har været, synes vi i Socialdemokratiet, et godt samarbejde i østforligskredsen.
Vi er nået langt.
Der har været forsøg på omgåelse af de regler, vi har opstillet, og dem har vi i fællesskab fået lukket.
Vi har gennem årene skærpet myndighedernes kontrol, sat SKAT meget mere ind på banen med kontrolopgaver, og vi har sat Arbejdstilsynet i gang med årlige kampagner.
Vi har alt i alt gjort, hvad vi kunne for at sikre, at det ikke blev en udfordring, som blev til skade for det danske arbejdsmarked, og jeg synes, at man, når man ser på det, må konstatere, at også med fagbevægelsens store indsats på det her område er vi i store træk lykkedes.
Vi har undgået, at vi har fået det meget voldsomme pres på det danske arbejdsmarked.
Ja, der er altid plattenslagere, som forsøger at omgå reglerne, både danske virksomheder og udenlandske, men de skal også bekæmpes.
Fra 1. maj forsvinder overgangsordningerne for østeuropæiske lønmodtagere, og østeuropæiske EU-lønmodtagere stilles lige nøjagtig som danske lønmodtagere.
Det betyder, at de kommer til at nyde de samme rettigheder og muligheder, som danske lønmodtagere nyder i Europa, med at kunne rejse frit over grænserne og søge arbejde.
Det betyder også, at der er grund til at kigge på, om de værktøjer, vi har nede i værktøjskassen, nu er de helt rigtige, eller om beholdningen skal justeres.
Og der har vi peget på en række værktøjer, som vi synes det er nødvendigt at bruge.
Vi har bl.a. peget på øget myndighedskontrol, da vi jo også kan konstatere, at der, når vi ser på Arbejdstilsynets indsats, er et øget behov herfor.
En stor del af de mange dødsfald, vi sidste år oplevede i byggeriet, kan jo henføres til østeuropæere, som er omkommet.
Det kræver altså mere kontrol.
De, som forsøger at omgå dansk lovgivning ved ikke at betale moms og skat, skal også fanges, og derfor skal SKAT i langt højere grad ud at kontrollere.
Endelig ønsker Socialdemokraterne, at vi fortsætter den positive udvikling og tager udfordringerne op ved også at sikre, at det, når der er tale om offentligt udbud, foregår på overenskomstmæssige vilkår, og at vi stiller krav til de arbejdsgivere og til de virksomheder, som byder på offentlige opgaver, om både at overholde overenskomster, sikre løn- og ansættelsesvilkår og også påtage sig socialt ansvar.
Endelig er vi optaget af, at de, som forsøger at omgå reglerne og snyde via plat og svindel, skal have højere straffe, hvis de f.eks. ikke lader sig registrere i RUT-registeret.
Vi ønsker mere kontrol, og vi ønsker også, at både myndigheder og fagbevægelse via skiltning på f.eks. byggepladserne bliver sikret mulighed for at kunne se, hvem der opererer de pågældende steder, så der også kan rejses overenskomstkrav.
Jeg skal på vegne af Socialdemokraterne og SF læse følgende forslag til vedtagelse op:
Forslag til vedtagelse »Folketinget understreger behovet for at sikre ordnede løn- og ansættelsesforhold på det danske arbejdsmarked og den centrale rolle, som arbejdsmarkedets parter spiller i denne sammenhæng.
Folketinget pålægger derfor regeringen at optage forhandlinger med Folketingets partier om at sikre det danske arbejdsmarked yderligere mod udnyttelse af udenlandsk arbejdskraft, unfair konkurrence og dumping af løn- og arbejdsvilkår.
Forhandlingerne skal bl.a. sikre - krav om at offentligt udbud sker på overenskomstmæssige vilkår, - krav om at danske virksomheder hæfter for udenlandske underentreprenørers ansættelsesaftaler, - krav om at tilbudsgivere på offentlige opgaver skal opfylde visse sociale forpligtelser, bl.a. at være uddannelsesplads og oprette elevpladser, - bedre adgang for fagbevægelsen til oplysninger om udenlandske virksomheder, der arbejder i Danmark, - højere bødestraffe til virksomheder, der ikke lader sig registrere i RUT-registeret, og - skiltning ved byggepladser, således at myndigheder og andre kan se, hvilke virksomheder der opererer på den pågældende byggeplads.«